İsmail Gaspralınıñ yaqın dostu olğan Seid Abdulla Özenbaşlı, Tercimannıñ muarrirlerindendir. Şiirleriniñ, maqaleleriniñ ve eserleriniñ çoqusı Tercimanda basıldı. Şair, aqsızlıqqa, adaletsizlikke, dinge hurafat qarıştırıluvına ve cail mollalarğa qarşı edi. Eserlerinde çarlıq Rusiyesine ve öz halqınıñ ananeviy, durğun zeiniyetine qarşı çıqıp, aktiv, dinamik yaşayışnı alğışladı.